Comrades-deelnemer en weldoener sterf ná marathonFoto: Norman Johnson / Sudan for Jesus Foto’s van Du Preez se laaste Comrades-oomblikke volg onderaan die berig. Louis du Preez (39), ŉ pa van twee van Moreletapark in Pretoria wat in die pylvak van die Comrades-marathon ineengestort het en deur ander atlete oor die eindstreep gedra is, het in ŉ hospitaal in Durban, KwaZulu-Natal, gesterf. The Star het Dinsdag berig Du Preez het ŉ week lank in die intensiewesorgeenheid van die St Augustine’s -hospitaal deurgebring ná die wedloop op 1 Junie. Hy is Sondag omstreeks 02:00 dood. Louis du Preez Tinus Marais, voorsitter van die Magnolia Road Runners-hardloopklub waarvan Du Preez ŉ lid was, het aan die koerant gesê Du Preez het vermoedelik ŉ virusinfeksie opgedoen wat tot orgaanversaking gelei het. “Almal het gedink dat hy sou beter word,” het Marais gesê. Norman Johnson, besturende direkter van die liefdadigheidsorganisasie Sudan for Jesus, het Dinsdag aan Maroela Media gesê Du Preez het die wedloop binne 11 ure voltooi en het namens die organisasie deelgeneem. “Hy was een van die top vyf geldinsamelaars vir die organisasie,” het Johnson gesê. Hy het sy meegevoel aan Du Preez se familie en vriende betuig. Du Preez laat sy vrou Annelie, en twee kinders Megan (16) en Ruan (13), agter. Die foto’s word op Maroela Media gepubliseer met vergunning van Norman Johnson/Sudan for Jesus.